tiistai, maaliskuu 13, 2007

CIRCUS MAXIMUS/KIASMA
Suunnittelee/tutkii/esittää

Tapahtumahetki: ensi-ilta - syksy 2007
Kesto: n 60 min (ei väliaikaa).

Otsikko: MAAILMAN PARAS

Työryhmä:

Käsikirjoitus: 				Jukka Heinänen
Ohjaus: 				Mikko Kanninen
Näyttelijät: 	Henry Hanikka, Erja Manto
Valosuunnittelu: 			Tomi Suovankoski
Lavastus:				Ruska Schönberg
Ääni ja video:				Pink Twins
Tuotanto:	Johanna Vepsä/CIRCUS MAXIMUS, Virve Sutinen/KIASMA

Sisällöllinen nopea synopsis: 

	”MAAILMAN PARAS on kiteytymä maailmaa hallitsevasta yleisestä Lasvegasiaatiosta, kaiken muuttumisesta mahdollisuuksiksi todennäköisyyksien ja rahalla mitattavien parametrien mukaan. Esitys pyrkii purkamaan erästä kapitalismin oireellisinta ilmentymää: addiktiota peliin, pelaamiseen ja tässä pelissä parhaana olemiseen eli yleensä kaipuuta siihen että lopulta sitten kuitenkin on last man standing” 

Esityksen elementit:
	
	”Yksi henkilö on noviisi (”jokamies”) jota pokerin ammattilainen opastaa (samalla yleisöä) harrastuksen (ehkä jopa ammatin) pariin. Jonkunlainen Liisa Ihmemaassa-viritys, suomipoika suuressa maailmassa, perheellinen duunari, joka on internetin kautta päässyt pokeriturnaukseen vegasiin ja haluaa ryhtyä ammattilaiseksi.
Toinen on Snooker-ammattilainen, jo maailman paras, peliaddikti joka pelaa koko esityksen ajan, mutta jokin mättää – tuntuu pahalta ja että on väärässä paikassa koko ajan. Kolmas on teatteri,  kaiken yli tuleva Las Vegas, puhtaan kapitalismin inkarnaatio, visuaalinen kangastus, orgaaninen osa meitä, jokaiseen toimintaamme reagoiva kangastus aavikolla. Täydellinen”

Esityksen lavalla olevia elementtejä:

JOKAMIES
Yksi henkilöistä on noviisi (”jokamies”) jota pokerin ammattilainen opastaa (samalla yleisöä) harrastuksen - jokamiehen villeimmissä kuvitelmissa jopa ammatin - pariin. Jokamies on perheellinen duunari, suomipoika, joka on avioliitton, lasten ja työssäkäynnin raskaassa harmaudessa langennut unelmaan suuresta maailmasta. Kipinä lentoon kohti Las Vegasia, kohti suuria voittoja ja jännittävää elämää, on alkanut internetin pokerisivustoilta. Tälle matkalle Luvattuun Maahan saa Jokamies lopulta houkuteltua mukaan koko perheensä
MAAILMAN PARAS
Toinen henkilö on snooker-ammattilainen, maailman paras, lapsesta lähtien harjoittelemiseen ja pelaamiseen addiktoitunut mies, joka pelaa koko esityksen ajan, mutta jokin mättää – tuntuu pahalta, mikään ei tunnu oikealta kuin katoavan hetken ajan, jatkuvasti tuntuu, että on väärässä paikassa koko ajan. Vain silloin, kun peli kulkee kuin unelma, pelaaja tuntee kuuluvansa johonkin.
KAPITALISMIN TEATTERI
Kaiken yli tuleva las vegasisaatio, puhtaan kapitalismin inkarnaatio, visuaalinen kangastus, orgaaninen osa meitä, jokaiseen toimintaamme reagoiva kangastus aavikolla. Visuaalisen spektaakkelin avulla Las Vegas houkuttelee kuluttajia menettämään rahansa pelipöydissä. Samaa houkuttelun, täyttymyksellä lupailua voidaan löytää arkiyumpäristössämme esimerkiksi kaikessa mainonnassa. Kapitalismin teatteri houkuttaa - ei vain katsomaan, vaan osallistumaan.
TODELLISUUDEN AAVIKOITUMINEN
Mitä suuremmaksi kasvaa nälkä, mitä pitemmälle eroosio etenee, sitä megalomaanisempia mittasuhteita kangastus saa yrittäessään lievittää kärsimystä. Kasino-hotellit, jotka sijaitsevat Vegasin pääkadun ulkopuolella, joutuvat keksimään yhä näyttävämpiä spektaakkeleita ja teemapuistoja houkutellakseen asiakkaita. Mitä ahdistavammaksi todellisuus ympärillämme käy, sitä houkuttelevampana koemme primitiiviset fantasiat taloudellisista, ravitsemuksellisista, seksuaalisista tai jopa uskonnollisista pikavoitoista.
HELVETTI
Las Vegasiin on tiettävästi jo suunnittelilla Helvetti-aiheinen teemapuisto. Monien mielessä koko aavikkokaupunki sinällään assosioituu syntiin ja näyttäytyy kuvitelmissamme värikkäänä, lihallisena pelihelvettinä, joka houkuttelee puoleensa, tekemään Danten jalanjäljissä uhkarohkean matkan, kohtaamaan - ja voittamaan? - Saatanan itsensä. Toisin kuin Danten herooisen miehuusmatkan, Vegasin helvetin täytyisi tietysti houkutella mahdollisimman monia - sen tulee olla jonkinlainen perhehelvetti, joka tarjoaa siististi pakatussa ja helposti lähestyttävässä muodossa kaikille jotakin.

Ensi-ilta: syyskuun 19:pvä 2007, KIASMA -teatteri

Linkkkejä ja lisätietoa:

CIRCUS MAXIMUS        http://www.circusmaximus.org
			      mikko@circusmaximus.org